
AVIZ

asupra propunerii legislative pentru înfiinţarea comunei Chibed din judeţul Mureş

Cu adresa nr. 134 din 15 mai 2000, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru înfiinţarea comunei Chibed din judeţul Mureş.

In urma examinării, în şedinţa din data de 14 iulie 2000, Comisia pentru buget, finanţe şi bănci, cu majoritate de voturi, a hotărât respingerea din următoarele considerente:

a) aprobarea propunerii legislative implică cheltuieli financiare suplimentare pentru dotarea sediului primăriei şi pentru plata personalului - primar. viceprimar, secretar şi alţi funcţionari, iar în conformitate cu prevederile art. 137 alin. (5) din Legea fundamentală trebuie stabilită sursa de finanţare a noilor cheltuieli bugetare;

b) conform punctului de vedere al Guvernului, transmis conform dispoziţiilor art. 110 alin. (1) din Constituţia României, se precizează  că potrivit art. 3 din Legea administraţiei publice locale nr. 69/1991, republicată, "delimitarea comunelor, oraşelor şi judeţelor se stabileşte prin lege. Orice modificare a limitelor teritoriale ale acestora se poate efectua numai în temeiul legii şi cu consultarea prealabilă a cetăţenilor din unităţile administrativ - teritoriale respective, prin referendum care se organizează potrivit legii.

În consecinţă, propunerea legislativă ar putea fi pusă în discuţie numai după intrarea în vigoare a legii privind referendumul naţional şi local, fiind absolut necesară respectarea procedurii leale de consultare a populaţiei.

